Socialdemokratiske Trine Bramsen vil have, at det på sigt skal være gratis at benytte sig af Storebæltsbroen

Der er gået politisk budkrig i, hvad det skal koste at passere Storebælt.

Venstre har foreslået, at det skal gøres 40 procent billigere for pendlere at benytte sig af Storebæltsbroen i bil. Men det er ikke nok for det fremtrædende socialdemokratiske folketingsmedlem Trine Bramsen.

- Priserne for at passere Storebælt skal sættes ned for alle og på lang sigt, skal det slet ikke koste noget, siger Trine Bramsen til fyens.dk.

- Jeg glæder mig altid over, når vi kan diskutere nedsættelse af priserne på broen. Men jeg synes ikke, Venstre går langt nok. For det handler jo ikke kun om pendlere, siger Trine Bramsen, der er valgt til Folketinget på Fyn.

Se også: 235 kr i broafgift: 770 danskere gider ikke betale

Ikke partiets politik

Socialdemokraternes politik er ellers, at broafgiften ikke skal afskaffes, men partiet har meddelt, at det er klar til at gå i dialog med Venstre om forslaget.

- Jeg er glad for den udmelding, mine partifæller kommer med, men jeg synes stadig, det er en hamrende urimelig broafgift. Og det vil jeg stadig arbejde hårdt for at overbevise mine partifælle om, siger Trine Bramsen til fyens.dk.